Yandım fəraq odunda pərvanələr misalı
Yandım fəraq odunda pərvanələr misalı,
Dözdü bəlalı könlüm mərdanələr misalı.

Xurşidi-eşq doğdu nuri-məhəbbət ilə,
Doldu sevən könüllər peymanələr misalı.

Qaşlar hilalə bənzər, ləblər nəbat şəkkər,
Ağ dişlərin sərasər dürdanələr misalı.

Qəlbimdə fikri-ləlin məskən tutan zamandan,
Zəngin xəzinə gizlər viranələr misalı.